Imtella' Awwissu 18, 2020 - Aġġornata 18 Ta' Awwissu, 2020 3:54pm Il-Kummissjoni għall-Ħatra ta' Avukat Ġenerali Ġdid bdiet tilqa' applikazzjonijiet minn individwi li huma interessati jokkupaw il-kariga ta' Avukat Ġenerali. B'avviż maħruġ illum fil-Gazzetta tal-Gvern, intqal li s-sejħa pubblika għall-ingaġġ ta' Avukat Ġenerali se tibqa' miftuħa sal-Erbgħa 26 t'Awwissu. Kull min japplika għandu jkollu mhux inqas minn 12-il sena prattika bħala avukat jew ikun serva bħala Maġistrat f'Malta jew inkella b'esperjenza kemm bħala avukat kif ukoll bħala maġistrat. Din hija l-ewwel darba li qed tinħareġ sejħa pubblika għall-ingaġġ ta' persuna li tmexxi l-Uffiċċju tal-Avukat Ġenerali. L-Avukat Ġenerali Peter Grech kien ilu 10 snin jokkupa din il-kariga u s-Sibt li għadda ħabbar li se jirreżenja b'effett minn Settembru li ġej.